b'\n_START_ARTICLE_\nVarfarin\n_START_SECTION_\nMehanizem delovanja\n_START_PARAGRAPH_\nVarfarin je zaviralec vitamina K, pri \xc4\x8demer kompetitivno zavira encim vitamin K epoksid reduktaza, ki katalizira redukcijo vitamina K epoksid do vitamina K. Vitamin K, ki ga vna\xc5\xa1amo s hrano, je kofaktor pri \xce\xb3-karboksilaciji oz. aktivaciji dejavnikov strjevanja krvi (dejavniki II, VII, IX in X) kot tudi dolo\xc4\x8denih regulatornih faktorjev (beljakovina C, beljakovina S in  beljakovina Z). Pri tem se vitamin K oksidira v vitamin K epoksid, ki se lahko regenerira z vitamin K epoksid reduktazo. _NEWLINE_Varfarin torej zmanj\xc5\xa1a sposobnost regeneracije vitamina K v telesu. Posledi\xc4\x8dno se zmanj\xc5\xa1a aktivacija dejavnikov strjevanja krvi, kar posredno zavira koagulacijo krvi oz. podalj\xc5\xa1a protrombinski \xc4\x8das.\n_START_SECTION_\nKlini\xc4\x8dna uporaba\n_START_PARAGRAPH_\nNajpogostej\xc5\xa1a indikacija za dolgotrajno zdravljenje z varfarinom je kroni\xc4\x8dna ali paroksizmalna atrijska fibrilacija pri starej\xc5\xa1ih osebah ali pri mlaj\xc5\xa1ih, \xc4\x8de so prisotni dodatni dejavniki tveganja za nastop embolije. Varfarin se predpisuje tudi bolnikom z umetnimi sr\xc4\x8dnimi zaklopkami, z dilatativno kardiomiopatijo in z nekaterimi sr\xc4\x8dnimi hibami. Uporabljajo se tudi kot nadaljevalno zdravljenje venske tromboze in plju\xc4\x8dne embolije.'